М И Н И С Т Е Р С Т В О Н А Ф И Н А Н С И Т Е

# ИНФОРМАЦИЯ

**ЗА КАСОВОТО ИЗПЪЛНЕНИЕ НА ДЪРЖАВНИЯ БЮДЖЕТ И НА ОСНОВНИТЕ ПОКАЗАТЕЛИ НА КОНСОЛИДИРАНАТА ФИСКАЛНА ПРОГРАМА**

**ЗА 2017 ГОДИНА**

***Преглед на икономическата среда.***

За периода януари-септември 2017 г. брутният вътрешен продукт нарасна в реално изражение с 3,8 %, като растежът бе движен от вътрешното търсене. Частното потребление се повиши с 4,7 % подкрепено от подобрението в доверието на потребителите и благоприятната динамика на пазара на труда. Разходите на правителството за потребление също се увеличиха, а инвестициите в основен капитал отбелязаха растеж от 3,7 % най-вече по линия на частната инвестиционна активност. Износът на стоки и услуги за периода нарасна с 4,7 %, а по-високото вътрешно търсене доведе до ръст на вноса с 6,8 %.

Брутната добавена стойност в страната нарасна средно с 3,9 % за първите девет месеца на годината, като с положителен принос бяха услугите, промишлеността и строителството. Индикаторът за бизнес климата се повиши във всеки един от тези сектори през 2017 г. Промишленото производство нарасна средно с 3,9 % на годишна база за януари-ноември, а растежът при промишлените продажби достигна 10 %, като положителен принос за нарастването имаха както продажбите за външния, така и тези за вътрешния пазар. Търговията на дребно също отчете повишение от 3,6 %, а индексът на строителната продукция нарасна с 5,7 %, в резултат на благоприятната динамика при сградното строителство.

От началото на 2017 г. до септември броят на заетите (ЕСС 2010) се увеличи с 1,6 % на годишна база, което бе най-високият растеж на показателя в периода от 2014 г. насам. По-доброто развитие спрямо предходната година беше свързано с нарастването на заетостта в селското стопанство и повишеното търсене на труд в индустрията, докато в сектора на услугите бе наблюдавано забавяне в темпа на разкриване на работни места. Създаването на заетост в икономиката допринесе за по-нататъшния спад в коефициента на безработица до 6,3 % (НРС), както и за повишаване на коефициента на икономическа активност на населението (15-64 г.) до исторически най-високата си средногодишна стойност от 71,2 % за деветмесечието на 2017 г.

Повишеното търсене на труд в икономиката бе съчетано с ускорен растеж на средната работна заплата, който възлезе на 9,7 % на годишна база в номинално изражение за първите девет месеца на 2017 г. Реалният ѝ растеж, дефлиран с ХИПЦ, се забави до 8,6 %. Текущото развитие на заплатите се обуславяше от частния сектор на икономиката (10,4 %), но повишено влияние беше наблюдавано и по линия на обществения сектор (7,8 %). Реалният растеж на производителността на труда[[1]](#footnote-2) се забави спрямо година по-рано до 2,1 % средно за деветмесечието, поради спада на показателя в сектор селско стопанство. Това, заедно с ускоряването на растежа на доходите в икономиката, доведе до нарастване на номиналните разходи за труд на единица[[2]](#footnote-3) продукция с 4,7 % за разглеждания период.

Средногодишната инфлация през 2017 г., според ХИПЦ, възлезе на 1,2 %, след като бе отрицателна в периода 2014-2016 г. Нарастването на цените бе 1,8 % в края на годината, като всички основни компоненти на общия индекс, с изключение на неенергийните нехранителни стоки, отчетоха поскъпване спрямо декември 2016 г. Водещ положителен принос имаше групата хранителни продукти и безалкохолни напитки, следванa от енергийните стоки и услугите. Позициите с административни цени поскъпнаха средно с 2,6 % на годишна база в края на годината.

Салдото по текущата сметка остана положително, като за десетте месеца на 2017 г. беше регистриран излишък в размер на 2,7 млрд. евро или 5,3 % от прогнозния БВП, при отчетен излишък от 5,6 % от БВП година по-рано. Повишението на международните цени от началото на годината и същественото ускорение на вътрешното търсене доведоха до нарастване на дефицита по търговския баланс. При търговията със стоки, в периода януари-октомври, износът нарасна с 13,7 % на годишна база, докато вносът се увеличи с 15,8 %. Под влияние на номиналното нарастване на БВП, отношението на салдото на услугите към БВП се понижи до 5,7 % за същия период, при 6,1 % за януари-октомври 2016 г., въпреки това в абсолютна стойност излишъкът остана непроменен.

За първите десет месеца на 2017 г. привлечените преки чуждестранни инвестиции бяха в размер на 939,1 млн. евро или 1,8 % от БВП. Средствата са основно в секторите преработваща промишленост, търговия, ремонт на автомобили и мотоциклети, операции с недвижими имоти и строителство.

Международните валутни резерви достигнаха 23,7 млрд. евро в края на декември 2017 г., като отбелязаха спад на годишна база от 1,1 %. Понижението се дължеше основно на свиването на депозита на правителството във връзка с погашението на емисия 5-годишни еврооблигации през юли и трансфери към първостепенни разпоредители през декември.

През 2017 г. банковата система в България остана стабилна и продължи да поддържа високи нива на ликвидност и обща капиталова адекватност. Коефициентът на ликвидните активи към края на ноември беше 37,1 %[[3]](#footnote-4), а в края на третото тримесечие на годината коефициентът на обща капиталова адекватност достигна 22,2 %. Нетният финансов резултат на системата в края на ноември достигна 1,1 млрд. лева.

Годишният темп на повишение на кредита за частния сектор достигна 4,2 % към края на ноември, като с по-голям принос за положителната динамика бяха вземанията от домакинствата. Размерът на депозитите в банковата система нарасна с 6,3 % на годишна база.

***Бюджетна позиция***

На база на данните от месечните отчети за касовото изпълнение на бюджетите на първостепенните разпоредители с бюджет салдото по консолидираната фискална програма (КФП) за 2017 г. е излишък в размер на 845,2 млн. лв. (0,8 % от прогнозния БВП). За сравнение в разчетите към Закона за държавния бюджет на Република България за 2017  г. (ЗДБРБ за 2017 г.) е заложен дефицит за годината в размер на 1 330,0 млн. лв., което означава, че спрямо заложеното в програмата за годината се отчита номинално подобрение на бюджетното салдо с близо 2,2 млрд. лв., което спомага за запазването на натрупаните значителни фискални буфери на разположение във фискалния резерв. Наличието на фискален буфер дава възможност за гъвкава политика по управлението на държавния дълг, съобразена с конкретните пазарни условия при минимизиране на ликвидните рискове.

Салдото по държавния бюджет е близко до балансирано, като съпоставено с предходната година се отчита номинално подобрение с над 1 млрд. лева. Параметрите по държавния дълг също се развиха положително през 2017 г., като в номинално изражение спрямо предходната година размерът на дълга отчита намаление с близо 2,3 млрд. лв. - от 25,8 на 23,5 млрд. лева. Това представлява спад в съотношението дълг към брутен вътрешен продукт с 3,8 процентни пункта съответно от 27,4 % на 23,6 %. За това благоприятно развитие допринесе основно извършеното през месец юли 2017 г. погашение по падежиращи петгодишни еврооблигации в общ размер на близо 1 млрд. евро главница и лихви, средствата за което не бяха набрани чрез емисии нов дълг а бяха осигурени за сметка на натрупания във фискалния резерв буфер през 2016 година. По този начин държавният дълг отчете намаление (в номинално изражение и като относителен дял в БВП) с най-бърз темп от последните години. В Актуализираната средносрочна бюджетна програма е предвидено държавния дълг да продължи да се свива като относителен дял в БВП и към 2020 г. да възлезе на около 20 на сто от БВП.

Силното фискално представяне на България намери отражение и в годишните доклади на международните рейтингови агенции, като S&P Ratings и Fitch Ratings повишиха кредитния рейтинг на страната.

**Основни акценти във връзка с текущото наблюдение на изпълнението на консолидираната фискална програма за 2017 г.**

Основните акценти, които се откроиха в хода на бюджетното изпълнение са свързани, от една страна, с продължилото за поредна година подобрение на параметрите по изпълнението на данъчните и осигурителните приходи по националния бюджет, и от друга – с по-ниското от планираното с програмата за годината усвояване на разходите. Положителните тенденции в приходната част на бюджета се проявиха още от самото начало на годината, като през следващите месеци те бяха затвърдени и в годишен план данъчните и осигурителните приходи **превишават плана за годината с над 1,5 млрд. лв. (изпълнение на разчета за годината в размер на 105,5 на сто).** Съпоставено с 2016 г. те **нарастват с 2,7 млрд. лв. (10,0 %),** като приходите от основните данъци нарастват с над 1,6 млрд. лв. (8,3 %), а приходите от социални и здравноосигурителни вноски отчитат ръст от над 1,0 млрд. лв. (14,3 %). При анализа на приходите следва да отбележим, че приходите от помощи, където постъпват основно средствата по оперативните програми и фондовете на ЕС, са по-ниски от планираните с разчетите към ЗДБРБ за 2017 г., което се дължи на по-ниско от планираното усвояване на разходите по сметките за средства от ЕС (което респективно води до по-ниски грантове от ЕК за възстановени сертифицирани разходи). Въпреки това, преизпълнението на данъчните и осигурителните приходи компенсира почти изцяло неизпълнението на разчетите в частта на помощите, с което общо приходите, помощите и даренията по КФП са близки до планираните с разчетите към ЗДБРБ за 2017 г. – **изпълнението на годишните разчети за приходите, помощите и даренията по КФП е 99,6 на сто**.

Факторите, допринесли за подобрението в приходната част, са свързани основно с ускоряването на икономическия растеж през 2017 г., а също така и с предприетите мерки от приходните администрации във връзка с повишаване на събираемостта на приходите, борбата с контрабандата и избягването на данъчно облагане, включително и съвместните действия от страна на НАП и Агенция „Митници“ с Министерството на вътрешните работи, ДАНС и прокуратурата. Активните мерки за изтласкване на светло на оборотите от сивия сектор на икономиката чрез засилен фискален контрол, включително и контрол в реално време на фискалните устройства на търговците в страната, мерките за засилване на контрола при търговията със стоки с висок фискален риск, борбата с контрабандния внос, както и противодействието на опитите за данъчни нарушения и измами са само част от тези усилия. Приходните администрации продължиха активно да работят и за реализирането на мерки, с цел подобряване на обслужването на гражданите, стимулиране на доброволното изпълнение, подобряване на данъчно-осигурителната култура на клиентите и намаляване на разходите, както на клиентите, така и на администрацията. Тези усилия и благоприятните развития при повечето макроикономически индикатори, свързани основно с ускорението при вътрешното потребление и по-благоприятната от очакваното външна среда, са в основата на отчетеното подобрение в параметрите по изпълнението на основните данъчни и осигурителни приходи.

Параметрите по разходите индикират за по-ниското им изпълнение през 2017 г. в сравнение с предходни години. Съпоставено с годишните разчети общо разходите и вноската в бюджета на ЕС по консолидираната фискална програма представляват 93,7 на сто от плана, като това е свързано основно с по-ниското усвояване на планираните капиталови разходи и трансфери. Забавяне има преди всичко при някои капиталови разходи (основно по сметките за средства от ЕС), което е свързано от една страна със забавяне при стартиране на процедурите за кандидатстване и при изпълнението на проектите по новия програмен период 2014-2020 г., административни трудности и други, и от друга - на амбициозните цели, заложени в разчетите за годината, които не можаха да бъдат реализирани в пълен размер. Очакванията са, че с навлизането на проектите в по-напреднала фаза разходите по сметките за средства от ЕС ще нараснат значително и забавянето ще бъде преодоляно. В частта на капиталовите разходи също така не бяха реализирани някои от планираните инвестиционни проекти, свързани с покупката на ново въоръжение за българската армия, които бяха отложени поради обективни обстоятелства за реализиране през следващи години.

Друг важен приоритет в социалната сфера бе осигуряването на ресурс за изплащане на станалите вече традиционни добавки към пенсиите на хората с най-ниски пенсии. През месеците април и декември на пенсионерите с най-ниски пенсии бяха изплатени съответно великденска и коледна добавка, като необходимият ресурс в размер на 100,7 млн. лв. бе осигурен от държавния бюджет, без да се влошава одобреното бюджетно салдо. По-високите приходи от здравноосигурителни вноски позволиха да бъде финансиран недостига в края на годината по бюджета на НЗОК.

В следствие на отчетените добри параметри по изпълнението на приходите по националния бюджет и по-ниското от планираното изпълнение на разходите бюджетното салдо по консолидираната фискална програма към 31.12.2017 г. е излишък в размер на 845,2 млн. лв. (0,8 % от прогнозния БВП).

# Основни показатели по консолидираната фискална програма[[4]](#footnote-5) за 2017 г.

**Постъпилите приходи, помощи и дарения по** **КФП за 2017 г.** представляват **35,4 % от прогнозния БВП.** За сравнениепрез предходната година приходите и помощитеса **36,1 % от БВП,** но при съпоставката с 2016 г. следва да се вземе предвид базовия ефект при постъпленията в частта на помощите от ЕС, свързан с възстановени в началото на 2016 г. разходи по програмите и фондовете на ЕС, извършени през последните месеци на 2015 г., когато бе пикът на плащанията за предходния програмен период 2007-2013 г. При всички останали елементи на приходите като относителен дял в БВП съпоставено с предходната година се отчита ръст, който е най-висок при данъчните приходи – 1,1 пр. пункта.

|  |
| --- |
|  |

\*В частта на преките данъци са включени и други данъци

**Разходите по КФП за 2017 г.** (включително вноската на Република България в общия бюджет на ЕС)представляват **34,6 % от прогнозния БВП,** и отбелязват минимално увеличение с 0,1 пр. п. спрямо отчетените за 2016 г. (34,5 % от БВП). По отделни елементи на разходите се отчита нарастване при разходите за субсидии и разходите за персонал, докато относителният дял в БВП на капиталовите разходи и социалните разходи и разходите за стипендии се свива спрямо предходната година. Относителният дял в БВП на разходите за лихви, вноската на Република България в общия бюджет на ЕС и разходите за издръжка остава близък до отчетените за 2016 г.

\* Вкл. нетния прираст на държавния резерв

# Изпълнението на основните показатели по КФП, съпоставено с разчета към ЗДБРБ е представено на следната таблица:

***Таблица[[5]](#footnote-6) №1 (млн. лв.)***

|  |  |  |  |
| --- | --- | --- | --- |
| **ПОКАЗАТЕЛ** | **Разчет 2017 г.** | **Отчет към 31.12.2017 г.** | **Изпълнение** |
|  **КФП** |  **КФП** | **Национален бюджет** | **Европейски средства** | **спрямо разчет** |
| к.1 | к.2 | к.3=к.4+к.5 | к.4 | к.5 | к.6=к.3:к.2 |
| **ПРИХОДИ, ПОМОЩИ И ДАРЕНИЯ**  | **35 439,6** | **35 315,2** | **33 858,2** | **1 457,0** | **99,6%** |
|  Данъчни приходи | 28 037,1 | 29 581,3 | 29 581,3 | 0,0 | 105,5% |
|  Неданъчни приходи | 4 758,0 | 4 213,2 | 4 208,5 | 4,7 | 88,5% |
|  Помощи и дарения | 2 644,4 | 1 520,7 | 68,3 | 1 452,3 | 57,5% |
| **РАЗХОДИ И ВНОСКА ЗА ОБЩИЯ БЮДЖЕТ НА ЕС** | **36 769,6** | **34 469,9** | **32 335,8** | **2 134,1** | **93,7%** |
|  Нелихвени | 34 537,8 | 32 789,6 | 30 655,5 | 2 134,1 | 94,9% |
|  Текущи | 28 334,5 | 29 033,7 | 28 134,9 | 898,8 | 102,5% |
|  Капиталови | 6 203,3 | 3 755,9 | 2 520,6 | 1 235,4 | 60,5% |
|  в т.ч. нетен прираст на държавния резерв | 19,2 | 26,0 | 26,0 | 0,0 | 135,1% |
|  Лихвени | 826,8 | 792,1 | 792,1 | 0,0 | 95,8% |
|  Резерв за неотложни и непредвидени разходи | 412,5 |  |  |  |   |
|  Вноска за общия бюджет на ЕС | 992,6 | 888,2 | 888,2 |   | 89,5% |
| Трансфер от централния бюджет |   |   | -1 213,2 | 1 213,2 |   |
| **БЮДЖЕТНО САЛДО** | **-1 330,0** |  **845,2** |  **309,1** | **536,1** |  |

**Приходите, помощите и даренията по консолидираната фискална програма** (КФП) за 2017 г. са в размер на **35 315,2 млн. лв., което представлява 99,6 % от годишните разчети към ЗДБРБ за 2017 година.** Постъпленията в групата на данъчните приходи нарастват номинално с 2 678,6 млн. лв. (10,0 %) спрямо отчетените за 2016 г. и представляват 83,8 % от общите постъпления по КФП за периода. Неданъчните приходи остават близки до отчетените за същия период на предходната година, докато при постъпленията от помощи се отчита намаление основно поради посоченият по-горе базов ефект в 2016 година.

Общата сумана ***данъчните постъпления*** (вкл. приходите от осигурителни вноски) са в размер на ***29 581,3 млн. лв****.*, което представлява 105,5 % изпълнение на разчетите към ЗДБРБ за 2017 г. В структурно отношение преизпълнение на годишните разчети се отчита при повечето от основните данъци и осигурителните вноски. Приходите в частта на *преките данъци* възлизат на 5 644,3 млн. лв., което представлява 110,8 % спрямо разчета за 2017 г. Съпоставени с 2016 г., преките данъци нарастват с 12,1 % (607,0 млн. лв.). Приходите от *косвени данъци* са в размер на 14 532,5 млн. лв., което представлява 103,7 % спрямо годишния разчет. Съпоставени с отчетените през 2016 г., косвените данъци бележат ръст от 7,2 % (970,8 млн. лв.). Постъпленията от *други данъци* (включват други данъци по ЗКПО, имуществени данъци и др.) са в размер на 1 039,4 млн. лв., което представлява 104,9 % спрямо разчетите към ЗДБРБ за 2017 г. и нарастват с 5,4 % (53,5 млн. лв.) спрямо 2016 г. Приходите от ***социалноосигурителни и здравни вноски*** към 31.12.2017 г. са в размер на 8 365,1 млн. лв. или 105,4 % спрямо планираните за годината, като спрямо предходната година нарастват с 1 047,3 млн. лв. (14,3 %).

***Неданъчните приходи*** са в размер на **4 213,2 млн. лв**., което представлява 88,5 % изпълнение на годишните разчети.

Постъпленията от ***помощи*** от страната и чужбина (основно помощи от фондовете на ЕС) са в размер на **1 520,7 млн. лв.**, или 57,5 % от разчета.

**Разходите по консолидираната фискална програма** (вкл. вноската на Република България в общия бюджет на ЕС) за 2017 г. **са в размер на 34 469,9 млн. лв.,** което представлява 93,7 % от годишния разчет. Разходите за миналата година са в размер на 32 491,4 млн. лева. Нарастването на разходите спрямо 2016 г. е основно поради по-високия размер на социалните и здравноосигурителните плащания (базов ефект при разходите за пенсии от увеличението им от юли 2016 г., увеличението от юли 2017 г. и увеличението на две стъпки през 2017 г. на размера на минималната пенсия от юли и октомври), както и по-високите разходи за субсидии и за персонал, включително и поради ръста на разходите за осигурителните вноски, свързан с увеличения размер на осигурителната вноска за фонд „Пенсии за лицата по чл. 69“ с 20 пр. п. спрямо 2016 година.

***Нелихвените разходи*** са в размер на 32 789,6 млн. лв., което представлява 94,9 % от годишния разчет. *Текущите нелихвени разходи* за 2017 г. са в размер на 29 033,7 млн. лв. (102,5  % спрямо разчета за годината). *Капиталовите разходи* (вкл. нетния прираст на държавния резерв) възлизат на 3 755,9 млн. лв. (60,5 % от разчетите към ЗДБРБ за 2017 г.). ***Лихвените плащания*** са в размер на 792,1 млн. лв. (95,8 % от планираните за 2017 г.).

**Частта от вноската на Република България в общия бюджет на ЕС**, изплатена за 2017 г. от централния бюджет, възлиза на **888,2 млн. лв.**, което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г., в т.ч.:

* ресурс на база брутен национален доход – 547,2 млн. лв.;
* ресурс на база данък върху добавената стойност – 132,5 млн. лв.;
* корекция за Обединеното кралство – 52,4 млн. лв.;
* традиционни собствени ресурси (мита и налози върху захарта) – 148,6 млн. лв.;
* участие във финансиране на брутното намаление за Нидерландия, Швеция, Дания и Австрия – 6,3 млн. лв.;
* допълнителни плащания – 1,2 млн. лева.

**Бюджетното салдо** по консолидираната фискална програма за 2017 г. е **положително** в размер на **845,2 млн. лв.** (0,8 % от прогнозния БВП) и се формира от излишък по националния бюджет в размер на 309,1 млн. лв. и излишък по европейските средства в размер на 536,1 млн. лева.

* **Общият размер на касовите постъпления от ЕС** (от Структурните и Кохезионния фондове, от ЕЗФРСР и ЕФР, от средства за директни плащания към земеделските производители и плащания по пазарни мерки и др.) за 2017 г. е **3 214,6 млн. лв.** **Нетните постъпления от ЕС** за 2017 г. (касови постъпления от ЕС, намалени с вноската в общия бюджет на ЕС) са **положителни** в размер на **2 326,4 млн. лева.**
	+ - **Фискалният резерв[[6]](#footnote-7)** към 31.12.2017 г. е **10,3 млрд. лв**., в т.ч. 9,8 млрд. лв. депозити на фискалния резерв в БНБ и банки и 0,5 млрд. лв. вземания от фондовете на Европейския съюз за сертифицирани разходи, аванси и други.

# Изпълнение на държавния бюджет[[7]](#footnote-8) за 2017 г.

Изпълнението на основните показатели по държавния бюджет, на база месечните отчети на първостепенните разпоредители с бюджет е, както следва:

 **Таблица №2 (млн. лв.)**

|  |  |  |  |
| --- | --- | --- | --- |
| **ПОКАЗАТЕЛИ** | **ЗДБРБ 2017 г.** | **Отчет** **2017 г.** | **Изпълнение спрямо закон 2017 г.** |
| **Общо приходи и помощи** | **21 932,0** | **22 232,4** | **101,4%** |
|  -Данъчни приходи | 19 221,6 | 20 291,1 | 105,6% |
|  Корпоративни данъци | 2 035,9 | 2 308,1 | 113,4% |
|  ДДФЛ | 3 037,0 | 3 314,3 | 109,1% |
|  ДДС | 8 783,5 | 9 320,2 | 106,1% |
|  Акцизи  | 5 038,0 | 4 984,5 | 98,9% |
|  Данък в/у застрахователните премии | 30,9 | 33,5 | 108,3% |
|  Мита и митнически такси | 166,0 | 194,3 | 117,0% |
|  Други данъци | 130,3 | 136,3 | 104,5% |
|  -Неданъчни приходи | 2 710,4 | 1 932,8 | 71,3% |
|  -Помощи | 0,0 | 8,4 |   |
|  **Разходи,трансфери и вноска в бюджета на ЕС** | **22 796,2** | **22 241,0** | **97,6%** |
|  ***-Нелихвени разходи*** | 10 228,1 | 9 541,3 | 93,3% |
|  Текущи  | 8 130,9 | 7 825,9 | 96,2% |
|  Капиталови | 2 097,2 | 1 715,4 | 81,8% |
|  ***-Лихви*** | 792,9 | 754,7 | 95,2% |
|  По външни заеми | 542,2 | 527,1 | 97,2% |
|  По вътрешни заеми | 250,7 | 227,6 | 90,8% |
|  ***- Резерв за непредвидени и неотложни разходи*[[8]](#footnote-9)** | 71,1 |  |  |
|  ***-Трансфери за др. бюджети - нето*** | 10 711,5 | 11 056,8 | 103,2% |
|  ***- Вноска в бюджета на ЕС*** | 992,6 | 888,2 | 89,5% |
| **Бюджетен баланс** | **-864,2** | **-8,7** |  |

* **Приходи по държавния бюджет**

**Общият размер на приходите, помощите и даренията по държавния бюджет** за 2017 г. е **22 232,4 млн. лв.**, което представлява 101,4 % изпълнение на разчетите по ЗДБРБ за 2017 г. и с 1 554,0 млн. лв. повече спрямо 2016 година.

* **Данъчни приходи**

**Размерът на данъчните постъпления по държавния бюджет** за 2017 г. е **20 291,1 млн. лв**., което представлява 105,6 % изпълнение на годишните разчетии **номинален ръст от 1 581,8 млн. лв.** (8,5 %) спрямо постъпленията за 2016 година.

* **Преки данъци**

Приходите в групата на **преките данъци** са в размер на**5 622,3 млн. лв**. или 110,8 % спрямо планираните за годината, като съпоставени с данните за 2016 г. нарастват с 601,8 млн. лева (12,0 %).

Приходите от **корпоративни данъци** за 2017 г. са в размер на **2 308,1 млн. лв**. или 113,4 % спрямо годишния план. Съпоставено с 2016 г. приходите от корпоративни данъци нарастват с 231,8 млн. лева (11,2 %).

Приходите от **данъци върху доходите на физически лица** са в размер на **3 314,3 млн. лв.** или 109,1 % спрямо заложените в разчета за годината и нарастват с 369,9 млн. лв. (12,6 %) спрямо 2016 година.

*По трудови правоотношения* приходите от данъка за 2017 г. са 2 644,1 млн. лв., 105,8 % спрямо годишните разчети. Върху размера на постъпленията през периода оказва влияние ръста на средната работна заплата и броя наети лица.

*По извънтрудови правоотношения (свободни професии, граждански договори и др.)* приходите от данъка за 2017 г. са в размер на 316,5 млн. лв., което е 103,5 % спрямо годишния разчет.

*Окончателен данък на местните и чуждестранни физически лица по чл. 37 и 38 от ЗДДФЛ* и *данък върху дивидентите и ликвидационните дялове на физически лица* - постъпленията от тези данъци са в размер на 332,4 млн. лв., 165,8 % спрямо годишния разчет. Основна причина за нарастването на приходите е предприетата от НАП контролна кампания спрямо търговски дружества и нестопански организации, посочили в годишните финансови отчети за 2016 г. касови наличности в значителен размер. При установена липса на касова наличност и/или липса на документална обоснованост за разходване на паричните средства на каса, компаниите подават коригираща годишна данъчна декларация, свързана с пропуснато деклариране на скрито разпределение на печалбата, което се третира като дивидент (т. 5, б. „в“ от § 1 на ДР на ЗДДФЛ и т. 4, б. „в“ от § 1 на ДР на ЗКПО) и за него се дължи данък при източника, съгласно чл. 194 от ЗКПО в размер на 5 % върху сумите.

Постъпленията от *окончателния данък върху приходите от лихви от депозити на физическите лица* са в размер на 21,2 млн. лв., 68,4 % от годишния разчет.

* **Косвени данъци**

Приходите от **косвени данъци** за 2017 г. са в размер на **14 532,5 млн. лв**. или 103,7 % спрямо годишния разчет и **номинален ръст от 970,8 млн. лв.** (7,2 %) спрямо постъпленията за 2016 година.

**Приходите от ДДС** са в размер на **9 320,2** **млн. лв.,** което представлява 106,1 % спрямо планираните със ЗДБРБ за 2017 година. Постъпленията от ДДС нарастват номинално със 767,3 млн. лв. (9,0 %) спрямо отчетените за предходната година и формират 45,9 % от данъчните приходи по държавния бюджет.

Нетният размер на приходите от *ДДС от внос* за 2017 г. е 4 082,0 млн. лева. Влияние върху постъпленията от ДДС от внос оказват цената на суровия петрол, количествата на внасяните стоки за междинно потребление (черни, цветни метали и др.), курса на щатския долар спрямо еврото и други.

Постъпленията от *ДДС при сделки в страната (нето)* за 2017 г. възлизат на 5 238,3 млн. лева. Невъзстановеният данъчен кредит на фирми към 31.12.2017 г. е в размер на 50,5 млн. лева.

**Приходите от акцизи (нето)** от внос, вътрешно производство и въведени в страната от други държави-членки на ЕС акцизни стоки са в размер на **4 984,5 млн. лв**., което е 98,9 % от планираните със ЗДБРБ за 2017 г. Съпоставено с 2016 г. постъпленията нарастват със 179,5 млн. лв., което представлява ръст от 3,7 %.

Нетните постъпления от акциз са от следните основни стокови групи: тютюневи изделия (47,5 %); горива (45,6 %); алкохолни напитки и пиво (6,0 %) и други акцизни стоки – електрическа енергия, въглища и кокс (0,9 %). Постъпления от акциз за 2017 г. по основни стокови групи, са както следва:

* *Акцизите от тютюневи изделия* възлизат на 2 368,6 млн. лева;
* *Акцизите от горив*а са в размер на 2 272,9 млн. лева;
* *Акцизите от алкохолни напитки и пиво*  възлизат на 300,3 млн. лева;
* *Приходите от други акцизни стоки - електрическа енергия, въглища и кокс* – възлизат на 42,7 млн. лева.

**Приходите от данък върху застрахователните премии** по облагаеми застрахователни договори (рисковете, по които са поети от застрахователи) са в размер на **33,5 млн. лв**., при планирани за годината 30,9 млн. лева.

**Постъпленията от** **мита** възлизат на **194,3 млн. лв**. или 117,0 % спрямо планираните със ЗДБРБ за 2017 г., като заемат 1,0 % относителен дял в общия размер на данъчните приходи по държавния бюджет. В сравнение с 2016 г. събраните мита са с 21,2 млн. лв. (12,3 %) повече. Увеличението на приходите от мита се дължи основно на ръста в приходите при следните стокови групи: „Ядрени реактори, котли, машини, апарати и механизми; части за тези машини или апарати“ – постъпленията са в размер на 25,8 млн. лв., като се повишават с 11,4 млн. лв. (78,6 %) в сравнение с предходната година, „Различни видове продукти на химическата промишленост“ – постъпленията възлизат на 8,9 млн. лв., като нарастват с 6,8 млн. лв. на годишна база, „Алуминий и изделия от алуминий“ – приходите възлизат на 12,2 млн. лв. и се увеличават с 3,9 млн. лв. (46,2 %) спрямо 2016 г. и „Обувки, гети и подобни артикули; части за тях“ – постъпленията възлизат на 9,3 млн. лв. и отчитат увеличение с 2,7 млн. лв. (40,5 %) спрямо 2016 г. За 2017 г., от водещите за приходите от мита групи стоки, по-голям спад, в сравнение с 2016 г. се отчита при стоките от глава „Автомобилни превозни средства, трактори, мотоциклети, велосипеди и други сухопътни превозни средства, техните части и принадлежности”, като постъпленията намаляват с 2,2 млн. лв. (11,5 %) на годишна база. Намаление през 2017 г. се отчита и при стоки от глава „Електрически машини и апарати, електроматериали и техни части; апарати за записване или възпроизвеждане на звук, апарати за записване или възпроизвеждане на телевизионен образ и звук и части и принадлежности за тези апарати“ с 1,3 млн. лв. (7,4 %) на годишна база. Понижение за отчетния период се наблюдава и при приходите от мита на стоки от глава „Различни видове хранителни продукти“ с 0,5 млн. лв. (16,5 %) на годишна база. В зависимост от произхода на внасяните стоки, най-голям е делът на приходите от мита при внос на стоки от Китай, като през 2017 г. постъпленията възлизат на 82,6 млн. лв. и са с 1,8 % повече спрямо 2016 година. Те формират 41,8 % от общия обем на митата за 2017 г. На второ място по приходи от мита е вносът на стоки с произход Русия, които са в размер на 29,0 млн. лв. и отчитат увеличение с 95,2 % на годишна база. Тези постъпления имат относителен дял от 14,7 % от всички мита. Повишаването на приходите от мита за стоки с произход Русия се дължи основно на вноса на специфично оборудване от „Национална електрическа компания“ ЕАД. Постъпленията от мита за стоки от Япония са в размер на 10,5 млн. лв., като се увеличават с 28,7 % и формират 5,3 % от всички мита. Постъпленията от внос на стоки с произход САЩ възлизат на 8,4 млн. лв., като отчитат ръст от 3,0 % и представляват 4,2 % от всички мита. На следващо място е Малайзия, със събрани мита за отчетния период в размер на 6,8 млн. лв. и с относителен дял от 3,4 %.

* **Други данъци**

Постъпленията от **други данъци** по държавния бюджет за 2017 г. са в размер на **136,3 млн. лв.** или 104,5 % спрямо планираните със ЗДБРБ за 2017 година.

* **Неданъчни приходи**

Отчетените **неданъчни приходи** по държавния бюджет за 2017 г. са в размер на **1 932,8 млн. лв**. и се формират основно от приходи от държавни такси, приходи и доходи от собственост, приходи от концесии и други.

* **Помощи**

Постъпилите **помощи** по държавния бюджет за 2017 г. са в размер на **8,4 млн. лв.** и са по бюджетите на министерствата и ведомствата.

* **Разходи по държавния бюджет**

Общият размер на **разходите по държавния бюджет** (вкл. трансферите за др. бюджети и вноската в бюджета на ЕС) за 2017 г. е **22 241,0 млн. лв**. или 97,6 % от предвидените със ЗДБРБ за 2017 година.

**Разходи, трансфери за други бюджети и вноска в бюджета на ЕС**

**за 2016 г. и 2017 г.**

 \* Вкл. нетния прираст на държавния резерв

* **Нелихвени разходи**

**Нелихвените разходи** по държавния бюджет (без трансферите за др. бюджети) за 2017 г. са в размер на **9 541,3 млн. лв**., което представлява 93,3 % от годишния разчет. Съпоставени с данните за 2016 г., нелихвените разходи нарастват със 128,0 млн. лв. (1,4 %).

Разходите за персонал (заплати и възнаграждения, други възнаграждения и плащания за персонала и осигурителни вноски) са в общ размер на 4 187,5 млн. лв.. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции и предоставени текущи трансфери за чужбина) са в размер на 1 767,3 млн. лв. или 86,0 % от планираните за годината. Социалните разходи (вкл. разходите за стипендии) са в размер на 933,1 млн. лв. или 87,0 % от предвидените за годината и са основно разходи по бюджета на МТСП за помощи и добавки по Закона за социално подпомагане, Закона за интеграция на хората с увреждания, Закона за семейните помощи за деца и др. Разходите за субсидии са в размер на 938,0 млн. лв. или 103,3 % спрямо планираните за годината. От тях 173,1 млн. лв. са субсидиите за „БДЖ – Пътнически превози” ЕООД; 134,9 млн. лв. са субсидиите за Национална компания „Железопътна инфраструктура” и 38,0 млн. лв. за „Български пощи” ЕАД. През 2017 г. ДФ „Земеделие“ e изплатил субсидии в общ размер на 283,3 млн. лв., от които 113,1 млн. лв. държавна помощ, 89,0 млн. лв. преходна национална помощ за сектор „Тютюн“, 66,5 млн. лв. преходна национална помощ за сектор „Животновъдство“, 10,9 млн. лв. извънредна национална помощ за сектор „Животновъдство“ и 3,5 млн. лв. средства за ДДС по схеми „Училищен плод“ и „Училищно мляко“. Капиталовите разходи възлизат на 1 715,4 млн. лева.

* + **Просрочени задължения**

Към 31.12.2017 г. просрочените задължения на централно и местно правителство са в размер на **188,8 млн. лева.**

Размерът на просрочените задължения на **централно правителство** (министерства, ведомства и разпоредителите с бюджет по чл. 13, ал. 3 и ал. 4 на ЗПФ) е **42,9 млн. лева**. Спрямо отчетените в края на 2016 г. просрочените задължения на централно правителство намаляват с 10,3 млн. лв., като най-голямо е намалението в системата на Министерството на отбраната (намаление с 13,5 млн. лв. и просрочия за 2017 г. в размер на 2,3 млн. лв.) и Българската национална телевизия (намаление с 9,7 млн. лв. и просрочия за 2017 г. в размер на 2,1 млн. лв.). Независимо от общото намаление на просрочените задължения през 2017 г. в отделни първостепенни разпоредители с бюджет се наблюдава увеличение на просрочените задължения спрямо предходната година, което изисква активни мерки за редуцирането им. Увеличение на просрочените задължения спрямо 31.12.2016 г. има в Министерския съвет (увеличение с 5,3 млн. лв., като просрочията за 2017 г. са в размер на 6,6 млн. лв.), Министерство на земеделието, храните и горите (увеличение с 3,6 млн. лв., като просрочията за 2017 г. са в размер на 11,8 млн. лв.), Министерство на вътрешните работи (увеличение с 2,2 млн. лв., като просрочията за 2017 г. са в размер на 7,0 млн. лв.) и други. От разпоредителите с бюджет по чл. 13, ал. 3 на Закона за публичните финанси проблеми с наличието на просрочени задължения имат основно държавните висши училища (8,7 млн. лв.) и Българската национална телевизия (2,1 млн. лв.).

Просрочените задължения по **бюджетите на общините** към 31.12.2017 г. са в размер на **145,9 млн. лв.,** като спрямо 2016 г. се отчита намаление в размер на 38,5 млн. лева. В делегираните от държавата дейности просрочените задължения са в размер на 4,4 млн. лв., а в местните дейности – 141,5 млн. лв. С най-голям относителен дял в просрочените задължения по бюджета на общините са просрочените задължения към доставчици, които са в размер на 126,8 млн. лева.

Извън обхвата на консолидираната фискална програма, сериозен продължава да бъде проблемът с просрочията на лечебните заведения за болнична помощ (държавни и общински болници – търговски дружества). Към 31.12.2017 г. размерът на просрочените задължения е 199,0 млн. лв., от които 155,8 млн. лв. са на държавните болници и 43,2 млн. лв. са на общинските болници. Спрямо отчетените просрочени задължения в края на 2016 г. се отчита увеличение със 7,8 млн. лв. (4 на сто).

* + **Разходи по централния бюджет за субсидии, капиталови разходи и други разходи, свързани с дейността на реалния сектор**

Със ЗДБРБ за 2017 г. са утвърдени 158,0 млн. лв**.** **субсидии** за нефинансови предприятия от централния бюджет.

Средствата за субсидии са предназначени за търговски дружества от различните видове транспорт – железопътни пътнически превози, автомобилни пътнически превози (вътрешноградски превози и междуселищни превози в планински и други райони), за текущо поддържане и експлоатация на железопътната инфраструктура и др.

- Със ЗДБРБ за 2017 г. за Национална компания „Железопътна инфраструктура” са предвидени средства под формата на субсидии, предназначени за текущо поддържане и експлоатация на железопътната инфраструктура, в размер на 135,0 млн. лева. Усвоените средства за 2017 г. са в размер на 134,9 млн. лв. или 99,9 на сто от уточнения годишен план. Същите са предоставени в съответствие с утвърдения от министъра на финансите и министъра на транспорта, информационните технологии и съобщенията График за превеждане на субсидиите, съобразен с необходимостта от средства за финансиране на текущите дейности на предприятието. Във връзка с неизпълнението за 2016 г. на показателя по чл. 6, ал. 1, т. 8 от договора, сключен между Държавата и Национална компания „Железопътна инфраструктура", от средствата за субсидии за 2017 г. е удържана наложената санкция по този показател, в размер на 0,1 млн. лева.

- Предвидените със ЗДБРБ за 2017 г. средства за субсидиране на превоза на пътниците по нерентабилни линии във вътрешноградския транспорт и транспорта в планински и други райони са в размер на 23,0 млн. лева. По своя характер те са обществени превозни услуги от общ икономически интерес и имат предимно социална насоченост – масови превози до и от работните места в рамките на града и превози до малки отдалечени селища, осигуряващи връзка с общинския център. Средствата се предоставят за изпълнение на задължения за извършване на обществени превозни услуги до размера на нетния финансов ефект от изпълнението им. През 2017 г., усвоените средства са в размер на 23,0 млн. лв. или сто на сто от предвидените по годишния план.

За **капиталови трансфери** от централния бюджет за нефинансови предприятия със ЗДБРБ за 2017 г. са предвидени **156,0 млн. лева.** Преведените и усвоени средства към 31.12.2017 г. са в размер на **151,4 млн. лв.** или 97,1 % от годишния размер, както следва:

* *капиталови трансфери за Национална компания „Железопътна инфраструктура*” - финансовото подпомагане от страна на държавата за изграждане и развитие на железопътната инфраструктура е насочено към повишаване на качеството и нивото на безопасност на транспортните услуги, ускоряване реализацията на проекти, свързани с европейските транспортни оси и коридори на територията на страната, ремонт и рехабилитация на железопътната мрежа. За 2017 г. от държавния бюджет за компанията са предвидени капиталови трансфери в размер на 105,0 млн. лева. Усвоените средства за 2017 г. са в размер на 105,0 млн. лв. или сто на сто от уточнения годишен план. Изпълняват се проекти за ремонт и придобиване на дълготрайни материални активи, за възстановяване и подобряване на експлоатационното състояние на железния път и съоръженията, както и ремонт и преустройство на възлови жп гари в съответствие с европейските изисквания;
* *капиталови трансфери за „БДЖ – Пътнически превози” - ЕООД –* предвидените средства със ЗДБРБ за 2017 г. са в размер на 35,0 млн. лева. Средствата са предназначени за погасяване на задължения на предприятието, във връзка с придобити електромотрисни влакове през предходни години. За 2017 г. са усвоени 35,0 млн. лв. или сто на сто от уточнения годишен план;
	+ *капиталови трансфери за ДП „Пристанищна инфраструктура”*- инвестиционната програма на дружеството, която включва изграждане и капиталов ремонт на пристанищна инфраструктура на пристанищата за обществен транспорт с национално значение, се изпълнява с участието на капиталови трансфери от държавния бюджет Предвидените със ЗДБРБ за 2017 г. средства са в размер на 11,0 млн. лева. Към 31.12.2017 г. са усвоени средства в размер на 8,6 млн. лв. или 78,1 на сто от уточнения годишен план;
* През 2017 г. продължава изпълнението на Програмите за отстраняване на нанесени щети върху околната среда, настъпили от минали действия или бездействия, при приватизация. В ЗДБРБ за 2017 г. за тези програми са предвидени 5,0 млн. лева. За 2017 г. са усвоени 2,8 млн. лв. или 56,8 на сто от годишния план.

**Други разходи по централния бюджет** предназначени за:

* *Компенсиране на стойността на намалените приходи от прилагането на цени за пътуване, предвидени в нормативни актове за определени категории пътници, по железопътния и автомобилния транспорт със средства от държавния бюджет* - предвидените средства са общо в размер на 96,8 млн. лв., от които 37,8 млн. лв. за пътувания с вътрешноградския транспорт и междуселищния автомобилен транспорт, 25,5 млн. лв. за транспорт на деца и ученици по чл. 283, ал. 2 от Закона за предучилищното и училищното образование, 16,5 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за Министерството на вътрешните работи, Закона за изпълнение на наказанията и задържането под стража и Закона за Държавна агенция „Национална сигурност“ и 17,0 млн. лв. за пътувания с железопътния транспорт. Допълнително са предоставени средства за транспорт на деца и ученици по чл. 283, ал. 2 от Закона за предучилищното и училищното образование, в размер на 9 млн. лв., в съответствие с Постановление № 299 на Министерския съвет от 2017 г. за одобряване на допълнителни трансфери по бюджетите на общините за 2017 г. за компенсиране на безплатния транспорт на деца и ученици по по чл. 283, ал. 2 от Закона за предучилищното и училищното образование. С това общият годишен размер на средствата за компенсиране на намалените приходи от прилагането на цени за пътуване, предвидени в нормативни актове за определени категории пътници, се увеличава на 105,8 млн. лeвa. Усвоените средства за 2017 г. са общо в размер на 100,9 млн. лв., или 95,4 на сто от уточнения годишен план.

Усвоените средства за 2017 г. за компенсиране на намалените приходи от прилагането на цени за пътуване, предвидени в нормативни актове за определени категории пътници /компенсации/, структурирани според вида ползван транспорт – вътрешноградски транспорт и междуселищен автомобилен транспорт или железопътен транспорт, съгласно ПМС № 374/2016 г. за изпълнението на държавния бюджет на Република България за 2017 г., са както следва:

- компенсации за пътувания с железопътния транспорт в размер на 13,0 млн. лв., 76,7 на сто от утвърдения годишен план;

- компенсации за пътувания с вътрешноградския транспорт и междуселищния автомобилен транспорт, предоставени чрез Системата за електронни бюджетни разплащания – 87,8 млн. лв., което е 98,9 на сто от уточнения годишен план.

Усвоените средства за компенсиране на намалените приходи от прилагането на цени за пътуване, предвидени в нормативни актове за определени категории пътници, по вътрешноградския транспорт и междуселищния автомобилен транспорт, за 2017 г., диференцирани по групи правоимащи лица и размер на намалението спрямо редовната цена, са както следва:

- 34,5 млн. лв. за транспорт на деца и ученици в съответствие с чл. 283, ал. 2 от Закона за предучилищното и училищното образование, което е сто на сто от уточнения годишен план;

- 53,3 млн. лв. за безплатни и по намалени цени пътувания. Следва да се има предвид, че по пътя на изпълнението тези разходи се отчитат като текущи трансфери, обезщетения и помощи за домакинствата по бюджетите на общините. Изпълнението спрямо годишния план е 98,2 на сто, в това число:

* 36,8 млн. лв. за безплатни пътувания на деца до седемгодишна възраст, ветерани от войните, военноинвалиди и военнопострадали, както и пътувания по намалени цени на деца от 7 до 10 навършени години, учащи се и лица, получаващи пенсия, с вътрешноградския транспорт и междуселищния автомобилен транспорт, което е 97,5 на сто от утвърдения годишен план;
* 16,5 млн. лв. за превоз на служители, ползващи право на безплатно пътуване при изпълнение на служебните си задължения в съответствие със Закона за МВР, Закона за изпълнение на наказанията и задържането под стража и Закона за ДАНС, което е сто от уточнения годишен план.
* **Разходи за лихви**

**Лихвените плащания** по държавния бюджет за 2017 г. са в общ размер на **754,7 млн. лв**. или 95,2 % от предвидените в годишните разчети.

Разходите за **лихви по външни заеми** са в размер на **527,1 млн. лв.,** в т.ч. 487,4 млн. лв. по централния бюджет (вкл. възстановени лихви от „Холдинг БДЖ“ ЕАД по активирана държавна гаранция към Европейската банка за възстановяване и развитие и Международната банка за възстановяване и развитие в размер на 1,06 млн. лв.). Разходите за лихви по ДИЗ, управлявани от министерства и ведомства са в размер на 39,7 млн. лева.

През отчетния период не са използвани средства, предвидени за покриване на риска от активиране на държавни гаранции.

**Лихвите по вътрешни заеми** по държавния бюджет за 2017 г. са в размер на **227,6 млн. лв.** и представляват основно лихви по емисии на ДЦК на вътрешния пазар. Платените лихви и отстъпки по ДЦК, емитирани на аукционен принцип са в размер на 241,1 млн. лв., лихвите по ДЦК, емитирани за структурната реформа – 0,4 млн. лв. и реализираните при аукционите премии над номинала от емисии ДЦК до 31.12.2017 г. /отчетени в намаление на разходите за лихви по вътрешния дълг/ съответно (-14,0) млн. лева.

* **Нетният размер на трансферите по държавния бюджет** за 2017 г. е **11 056,8 млн. лв.,** в т.ч.:
* бюджетните взаимоотношения с общините включват нето предоставени трансфери в размер на 3 574,0 млн. лв., от които субсидии от централния бюджет в размер на 3 183,0 млн. лв., други целеви трансфери от централния бюджет в размер на 271,3 млн. лв., нетни трансфери от други бюджети в размер на 124,7 млн. лв. и възстановени трансфери от предходни години в централния бюджет – 5,0 млн. лева;
* на социалноосигурителните фондове (нето) – 5 621,9 млн. лв.,което представлява 95,8 % от годишния разчет;
* на други автономни бюджети (ДВУ, БАН, БНТ, БНР и БТА) – 695,0 млн. лв., 113,4 % спрямо годишния разчет.
* Частта от **вноската на Република България в общия бюджет на ЕС,** изплатена за 2017 г. от централния бюджет възлиза на **888,2 млн. лв.,** което е в изпълнение на действащото към момента законодателство в областта на собствените ресурси на ЕС - Решение на Съвета 2014/335/ЕС, Евратом относно системата на собствените ресурси на Европейския съюз, Регламент (ЕС, Евратом) № 608/2014 на Съвета от 26 май 2014 г. за определяне на мерки за прилагане на системата на собствените ресурси на ЕС и Регламент (EС, Евратом) № 609/2014 на Съвета от 26 май 2014 г. относно методите и процедурата за предоставяне на традиционните собствени ресурси, собствените ресурси на база ДДС и на база БНД и относно мерките за удовлетворяване на потребностите от парични средства, изменен с Регламент (EС, Евратом) 2016/804 на Съвета от 17 май 2016 г.
* **Бюджетното салдо по държавния бюджет** за 2017 г. **е отрицателно в размер на 8,7** **млн. лева.**
* **Финансиране на бюджета чрез операции по дълга**

Към 31.12.2017 г. е отчетено отрицателно нетно външно финансиране по централния бюджет в размер на 2 027,4 млн. лева.

През отчетния период по централния бюджет няма усвоени средства по заеми от чужбина.

Извършените погашения по заеми от чужбина по централния бюджет възлизат на 2 028,3 млн. лв., в т.ч.:

* 1 842,8 млн. лв. по ДЦК, емитирани на международните капиталови пазари;
* 24,6 млн. лв. към правителството на Германия по силата на двустранно споразумение в рамките на Парижкия клуб;
* 150,9 млн. лв. по заем към Международната банка за възстановяване и развитие;
* 7,2 млн. лв. по дълга към Япония;
* 2,8 млн. лв. по държавен заем към Европейската инвестиционна банка.

По **държавните инвестиционни заеми**, управлявани от министерства и ведомства през отчетния период са ***усвоени*** 16,8 млн. лв. по проект „Развитие на общинската инфраструктура“ с кредитор Международната банка за възстановяване и развитие.

***Изплатените погашения*** по ДИЗ, управлявани от министерства и ведомства, са в размер на 145,6 млн. лева. По заемите с краен бенефициент търговско дружество са извършени погашения в размер на 19,3 млн. лева. Не са използвани средства, предвидени за покриване на риска от активиране на държавни гаранции.

Към 31.12.2017 г. са възстановени средства по извършени погашения на главници от ЦБ по активирана държавна гаранция на „Холдинг БДЖ“ ЕАД по заеми към Европейската банка за възстановяване и развитие и Международната банка за възстановяване и развитие в размер на 26,2 млн. лева.

Операции с **държавни ценни книжа** по централния бюджет **(позиция във вътрешното финансиране):** Към 31 декември 2017 г. е реализирано положително нетно вътрешно финансиране на бюджета с държавни ценни книжа (ДЦК) в размер на 4,4 млн. лева. Общият размер на постъпленията от емисии на ДЦК е 789,5 млн. лева. Емитирани са ДЦК на съвкупна номинална стойност както следва: 339,5 млн. лв., облигации с матуритет десет години и 6 месеца, 250,0 млн. лв. с матуритет седем години и 6 месеца и 200,0 млн. лв. четиригодишни ДЦК.

Погашенията за периода са в размер на 785,1 млн. лв., в т.ч. 750,7 млн. лв. по ДЦК, емитирани за финансиране на дефицита и 34,4 млн. лв. по ДЦК, емитирани за структурната реформа.

#  Бюджет на съдебната власт

Със ЗДБРБ за 2017 г. са предвидени общо **приходи** по бюджета на съдебната власт в размер на 125,0 млн. лв., от тях 105,0 млн. лв. са приходи от съдебни такси. За 2017 г. са отчетени приходи в размер на 112,7 млн. лв. (90,2 % от закона), от които 97,8 млн. лв. - приходи от съдебни такси. За сравнение, за 2016 г. са отчетени общо неданъчни приходи в размер на 110,8 млн. лв. (79,2 % от закона), от които 97,6 млн. лв. - приходи от съдебни такси.

**Разходите** по бюджета на съдебната властза 2017 г.са в размер на 568,7 млн. лв. или 100,7 % от планираните за годината (565,0 млн. лв.). За сравнение, за 2016 г. са отчетени разходи в размер 516,4 млн. лв., които представляват 99,7 % от определените с годишния закон 518,0 млн. лева.

1. **Сметки за средства от ЕС на Разплащателната агенция към ДФ „Земеделие“ и на Националния фонд към Министерството на финансите**
	1. **Сметка за средства от Европейския съюз на Разплащателна агенция към Държавен фонд „Земеделие”**
* **Приходи**

За 2017 г. планираните приходи по утвърдените актуализирани годишни разчети на сметката за средства от Европейския съюз на ДФ „Земеделие” са в размер на 375,5 млн. лева. Към 31.12.2017 г. по отчетни данни постъпленията са в размер на 136,9 млн. лв. - 36,5 % от годишния план. Най-голям е делът на помощите от чужбина, които възлизат на 136,8 млн. лв. или 36,4 % от годишния уточнен план, разпределени както следва:

* ***Текущи помощи от Европейския съюз***

Общият размер на получените приходи, отчетени в „Текущи помощи и дарения от Европейския съюз“ към 31.12.2017 г. е 52,3 млн. лв., при план от 69,0 млн. лева. Тяхното разпределение по отделните направления, е както следва:

* получени текущи приходи от възстановяване на средства от Европейския земеделски фонд за развитие на селските райони (ЕЗФРСР) по линия на ПРСР без директни плащания към 31.12.2017 г. - 44,8 млн. лева. Общото изпълнение е 76,6 % от планираните 58,5 млн. лева;
* получени текущи приходи от възстановяване на средства по линия на схеми „Училищен плод“ и „Училищно мляко“ от Европейския фонд за гарантиране на земеделието (ЕФГЗ) към 31.12.2017 г. - 7,5 млн. лв. – 117,2 % спрямо планираните 6,4 млн. лева;
* няма получени текущи приходи от възстановени средства от Европейския фонд за морско дело и рибарство (ЕФМДР) към 31.12.2017 г. при планирани 4,1 млн. лв.
* ***Капиталови помощи от Европейския съюз***

Общият размер на получените приходи, отчетени в „Капиталови помощи и дарения от Европейския съюз“, за 2017 г. е 84,5 млн. лв., при планирани 306,5 млн. лв., от които:

* получени капиталови приходи от ЕЗФРСР по линия на ПРСР, без директни плащания, до 31.12.2017 г. в размер на 83,5 млн. лева. Общото изпълнение е 28,7 % от заложените по план 290,9 млн. лева;
* получени капиталови приходи в областта на сектор „Рибарство“ в размер на 1,01 млн. лв. при планирани 15,6 млн. лева. Общото изпълнение е 6,5 %.

* **Разходи**

Общият размер на планираните за 2017 г. разходи по утвърдените актуализирани годишни разчети на сметката за средства от Европейския съюз на ДФ „Земеделие” е 531,1 млн. лв., а по отчет сумата възлиза на 294,2 млн. лева. Уточненият план за изплащане на субсидии за текуща дейност и за капиталови трансфери възлиза на 442,7 млн. лв., а отчетените разходи към 31.12.2017 г. са 66,5 % от годишния план. Разпределението на разходите е, както следва:

* ***Субсидии и други текущи трансфери за нефинансови предприятия***

За 2017 г. са планирани средства в размер на 186,6 млн. лева. Изплатените и отчетени средства представляват 72,3 % от планираните и са в размер на 134,9 млн. лева. Изпълнението по дейности е както следва:

- национално съфинансиране към ЕЗФРСР за директни плащания – 70,6 млн. лв., изпълнение 81,1 % спрямо планираните 87,1 млн. лева;

- текущи субсидии за сектор „Рибарство“ – 0,03 млн. лв. при планирани 0,9 млн. лева;

- текущи субсидии по Програмата за развитие на селските райони – 44,3 млн. лв., изпълнение 70,8 % от планираните 62,5 млн. лева;

- текущи субсидии за пазарни мерки – 20,1 млн. лв., изпълнение 55,7 % от планираните 36,1 млн. лева.

* ***Субсидии и други текущи трансфери за юридически лица с нестопанска цел***

За 2017 г. при планирани 6,4 млн. лв. са отчетени разходи в размер на 7,2 млн. лв., представляващи 112,5 % спрямо плана. Разпределението по дейности е както следва:

- национално съфинансиране към ЕЗФРСР за директни плащания – 0,1 млн.лв.;

- текущи субсидии за сектор „Рибарство“ – (-0,1 млн. лв.) при планирани 0,1 млн. лева;

- текущи субсидии по Програмата за развитие на селските райони – 5,2 млн. лв., което е 115,6 % спрямо планираните 4,5 млн. лева.

- текущи субсидии за пазарни мерки – 2,1 млн. лв., изпълнение 116,7 % спрямо планираните 1,8 млн. лева.

* ***Капиталови трансфери***, от които за:

- *нефинансови предприятия* - за 2017 г. са планирани 249,7 млн. лв., като към 31.12.2017 г. са отчетени 145,7 млн. лв., разпределени по дейности, както следва:

- капиталови субсидии за сектор „Рибарство“ – 1,6 млн. лв., 7,4 % от планираните 21,5 млн. лева;

 - капиталови субсидии по ПРСР – 135,2 млн. лв. при планирани 214,2 млн. лв., изпълнение 63,1 %;

- капиталови субсидии за пазарни мерки – 8,9 млн. лв., изпълнение 63,6 % на заложените по план 14,0 млн. лева.

- *организации с нестопанска цел -* за 2017 г. не са планирани капиталови разходи за организации с нестопанска цел. За годината има извършени и отчетени такива разходи по ПРСР в размер на 6,4 млн. лева.

 Планираните разходи за: други възнаграждения и плащания за персонала 8,9 млн. лв., задължителни осигурителни вноски от работодатели 4 млн. лв., издръжка 5,7 млн. лв. и придобиване на ДМА в размер на 69,8 млн. лв., подлежат на отчитане в § 63-00 „Трансфери между сметки за средствата от ЕС“.

* **Трансфери**

 В частта на трансферите в касовия отчет на ДФЗ-РА към 31.12.2017 г. са отразени следните касови потоци:

* ***Трансфери между ЦБ и сметки за средствата от ЕС***

Планираният размер на трансфера от ЦБ е 206,0 млн. лева. Отчетената стойност на получения в края на 2017 г. трансфер от ЦБ е 125,0 млн. лв., като със сумата се покриват средствата, изплатени от РА за сметка на национално съфинансиране към фондовете ЕФГЗ, ЕЗФРСР, ЕФМДР и ЕФР.

* ***Трансфери между бюджети и сметки за средства от Европейския съюз***

Към 31.12.2017 г. получените трансфери от бюджетни сметки на бюджетни организации и общини за възстановяване на вземания по ПРСР и ОПРСР са в размер на 0,8 млн. лева. Предоставените трансфери във връзка с чл. 14 от Закона за подпомагане на земеделските производители възлизат на 0,3 млн. лева.

* ***Трансфери между сметки за средства от Европейския съюз:***

- предоставени трансфери – формирани са от изплатените субсидии и възстановените суми от публични бенефициенти по ПРСР, ОПРСР, схема „Училищен плод“, схема „Училищно мляко“ и национално съфинансиране към директни плащания. За 2017 г. са отчетени предоставени трансфери 14,6 млн. лв., в т.ч.: по Програмата за развитие на селските райони: 13,6 млн. лв.; пазарни мерки: 0,4 млн. лв.; национално съфинансиране към директни плащания: 0,1 млн. лв.; рибарство: 0,5 млн. лева.

* **Финансиране**

Към 31.12.2017 г. извършените плащания, възстановените суми, разчета с централния бюджет и чуждите средства от други лица, включени в отчетността в „Друго финансиране“ са общо 46,4 млн. лв., при (-50,3) млн. лв. по разчет.

***Към 31.12.2017 г. са изплатени средства по следните направления:***

* 1 629,1 млн. лв. за директни плащания за сметка на ЕФГЗ, представляващи 97,9 % от планираните 1 664,0 млн. лева;
* 211,9 млн. лв. - средства от ЕЗФРСР, прехвърлени към директни плащания, което е 96 % от планираните 220,7 млн. лева;
* 11,0 млн. лв. за пазарни мерки - изпълнение 41,8 % от планираните 26,3 млн. лева;
* 45,2 млн. лв. – суми за преструктуриране, 85 % от планираните 53,2 млн. лева.

***Възстановените суми от Европейския съюз към 31.12.2017 г. са, както следва:***

* 1 488,3 млн. лв. за директни плащания от ЕФГЗ – 105,7 % спрямо заложените 1 408,2 млн. лева;
* при планирани за получаване 441,2 млн. лв. от ЕЗФРСР, прехвърлени към директни плащания са постъпили 208,8 млн. лева;
* 22,3 млн. лв. за пазарни мерки, 68,6 % изпълнение на планираните 32,5 млн. лева;
* 42,9 млн. лв. – суми за преструктуриране, 92,5 % изпълнение на планираните 46,4 млн. лева.

Сумите (нето) по разчети с ЦБ за финансиране на плащания при недостиг на средства по сметки за годината са в размер на 181,3 млн. лева. Предоставените чужди средства от други лица са (-0,02) млн. лв., представляващи резултативна величина между постъпилите и възстановени кешови гаранции и чужди средства.

* 1. **Национален фонд към Министерство на финансите**

По сметките на Национален фонд (НФ) към 31.12.2017 г. са постъпили приходи (нето) в размер на 1 105,5 млн. лв. по програмите, финансирани от Европейския фонд за регионално развитие, Европейския социален фонд (включително Инициативата за младежка заетост), Кохезионния фонд и Фонда за европейско подпомагане на най-нуждаещите се лица (ФЕПН) на ЕС за финансовата рамка 2014 – 2020 г., Финансовия механизъм на Европейското икономическо пространство (ЕИП) 2009-2014 г., Норвежкия финансов механизъм (НФМ) 2009-2014 г. и за периода 2014-2021 г., двустранните програми за трансгранично сътрудничество по външните граници на EС за периода 2014 – 2020 г. и Българо-швейцарската програма за сътрудничество (БШПС), като в тази сума са включени и отразените (нето) в отчетността на НФ операции по постъпването по банковите бюджетни сметки на Министерство на регионалното развитие и благоустройството (МРРБ) на чуждото финансиране по двустранните програми за трансгранично сътрудничество по външните граници на ЕС и изплатените средства от получения ресурс към бенефициенти извън страната.

Извършените разходи (нето) за периода чрез сметките на НФ възлизат на 549,5 млн. лева. По видове разходи изпълнението е както следва: 78,85 % от общия размер са капиталови трансфери, 20,65 % са субсидии и 0,50 % - издръжка.

Трансферите (нето) и временните безлихвени заеми (нето) за разглеждания период са в размер на 990,5 млн. лв. (включват предоставените трансфери към бенефициенти по Оперативните програми (ОП) на ЕС - програмни периоди 2007 – 2013 г. и 2014 – 2020 г., по двустранните програми за трансгранично сътрудничество по външни граници на EС за периода 2007 – 2013 г. и 2014 – 2020 г., ФМ на ЕИП 2009 – 2014 г., НФМ 2009 – 2014 г. и за периода 2014-2021 г. и БШПС, възстановени суми по приключили проекти, възстановени недопустими разходи и др. от бенефициенти-бюджетни организации). В консолидираната отчетност на НФ са отразени и трансфери (нето) към бенефициенти, които са за сметка на средства, предоставени на МРРБ от държавите-партньори по двустранните програми за трансгранично сътрудничество.

Във връзка с изпълнението на ОП - програмен период 2007 – 2013 г. и програмен период 2014 – 2020 г., двустранните програми за трансгранично сътрудничество по външните граници на EС 2007 – 2013 г. и периода 2014 – 2020 г., ФМ на ЕИП 2009 – 2014 г. и НФМ 2009 – 2014 г. и за периода 2014-2021 г. по сметките на Националния фонд са получени трансфери от централния бюджет на стойност 824,4 млн. лева.

Неданъчните приходи, постъпили по сметките на НФ, са в размер на 0,6 млн. лв. Част от тях са натрупаните лихви в резултат на управлението на свободните средства в обслужващите търговски банки, като към 31.12.2017 г. те възлизат на 0,3 млн. лева.

 Наличностите по сметките за средства от ЕС на НФ към 31.12.2017 г. възлизат на 2 735,6 млн. лв. (в отчета на НФ са включени и наличностите на Фонда мениджър на финансови инструменти в България (Фонд на фондовете), които са в размер на 233,8 млн. лв.), като в БНБ са в размер на 2 703,1 млн. лв., а в търговските банки - в размер на 32,5 млн. лева.

**Структурни и Кохезионен фондове (СКФ) 2007 – 2013 г.**

Направените разходи (нето) по Оперативни програми и трансферите (нето) към бюджетни организации за периода са отразени в отчета със знак „минус“ (-29,1 млн. лв.), защото извършените плащания за периода в размер на 8,8 млн. лева, са по-малко в сравнение с възстановените средства от бенефициенти към Национален фонд, които са 37,9 млн. лева.

През отчетния период е възстановено авансово финансиране в размер на 30,4 млн. лв.

 **Европейски фонд за регионално развитие, Европейски социален фонд (включително Инициативата за младежка заетост), Кохезионния фонд и ФЕПН на Европейския съюз за финансова рамка 2014 – 2020 г.**

 Общо получените средства за периода са в размер на 1 098,5 млн. лв., включващи годишни аванси и възстановени средства от ЕК, както следва:

* ОП „Иновации и конкурентоспособност” – 285,0 млн. лв.;
* ОП „Добро управление” – 19,2 млн. лв.;
* ОП „Транспорт и транспортна инфраструктура” – 288,3 млн. лв.;
* ОП „Развитие на човешките ресурси 2014 - 2020 г.” – 165,2 млн. лв.;
* Инициативата за младежка заетост – 52,5 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 45,6 млн. лв.;
* ОП „Околна среда 2014 – 2020 г.“ – 103,6 млн. лв.;
* ОП „Региони в растеж“ – 131,0 млн. лв.;
* ОП „Наука и образование за интелигентен растеж” – 6,8 млн. лв.;
* ОП „Инициатива за малки и средни предприятия 2014-2020“ - 1,3 млн. лв.

Направените разходи (нето) по Оперативни програми и трансферите (нето) към бюджетни организации за периода са в размер на 1 460,3 млн. лв., като разпределението по Оперативни програми е следното:

* ОП „Развитие на човешките ресурси 2014 - 2020 г.” – 201,3 млн. лв.;
* Инициативата за младежка заетост – 37,8 млн. лв.;
* ОП за храни и/или основно материално подпомагане от Фонда за европейско подпомагане на най-нуждаещите се лица в България за периода 2014 – 2020 г. – 57,4 млн. лева;
* ОП „Иновации и конкурентоспособност” – 307,7 млн. лв.;
* ОП „Добро управление” – 30,5 млн. лв.;
* ОП „Региони в растеж“ – 338,6 млн. лв.;
* ОП „Транспорт и транспортна инфраструктура” – 282,0 млн. лв.;
* ОП „Наука и образование за интелигентен растеж” – 89,6 млн. лв. и
* ОП „Околна среда 2014 – 2020 г.“ – 115,4 млн. лв.

Извършените касови разходи (нето) по авансовото финансиране до 31.12.2017 г. са в размер на 59,4 млн. лева.

**Програма ФАР и Преходен финансов инструмент**

През отчетния период са постъпили възстановени суми от бенефициенти по сметките на Националния фонд в размер на 0,8 млн. лева.

Възстановените средства към ЕК за отчетния период са в размер на 2,7 млн. лева.

**Програма ИСПА/Кохезионен фонд (Регламент 1164/94)**

За периода по тази програма няма възстановени средства от ЕК.

През 2017 г. са постъпили възстановени суми от бенефициенти по сметките на Национален фонд в размер на 1,6 млн. лв.

**Програма САПАРД**

На 31.12.2009 г. изтече валидността на Годишното финансово споразумение (ГФС) 2006, с което се прекрати и изплащането на субсидии към крайни бенефициенти по програма САПАРД.

През годината са извършени възстановявания от Агенция САПАРД и НАП по дългове в размер на 0,2 млн. лева.

Възстановените средства към ЕК за отчетния период са в размер на 6,1 млн. лева.

 **Двустранни програми за трансгранично сътрудничество по външните граници на Европейския съюз 2007 – 2013 г.**

За отчетния период сумата на разходите и трансферите (нето) към бюджетни организации в страната, които са направени по двустранните програми са на обща стойност 3,0 млн. лв., включително за плащания към бенефициенти в страната за сметка на финансиране от страната-партньор по тези програми. Разпределените към администратори в чужбина за сметка на средства от страната-партньор са в размер на -0,07 млн. лева.

**Двустранни програми за трансгранично сътрудничество по външните граници на Европейския съюз 2014 – 2020 г.**

Получените средства от началото на годината са в размер на 6,7 млн. лв., включващи годишни аванси, възстановени средства от ЕК и средства от страните-партньори.

Сумата на разходите и трансферите (нето) към бюджетни организации в страната, които са направени през същия период по двустранните програми са на обща стойност 16,6 млн. лв., включително за плащания към бенефициенти в страната за сметка на финансиране от страната-партньор по тези програми.

**Финансов механизъм на Европейското икономическо пространство 2009-2014 г. и Норвежки финансов механизъм 2009-2014 г. и 2014-2021 г.**

Получените средства общо по ЕИП и НФМ за периода са в размер на 8,8 млн. лева.

Сумата на разходите и трансферите (нето) към 31.12.2017 г., които са направени по тези две програми са на обща стойност 54,9 млн. лева.

За периода 01.01.2017 г. – 31.12.2017 г. дирекция „Национален фонд“ е процедирала към ОФМ на ЕИП 33 бр. междинни финансови доклада и 3 бр. Окончателни финансови доклада с нетна стойност на заявените (предложени за получаване) средства 11,0 млн. лева.

**Българо-швейцарска програма за сътрудничество за намаляване на икономическите и социални неравенства в рамките на разширения Европейски съюз**

Получените средства по програмата за периода са в размер на 0,4 млн. лева.

Извършените изходящи трансфери към бенефициенти-бюджетни организации от началото на годината са в размер на 0,5 млн. лева.

# Бюджети на социално и здравно-осигурителните фондове и бюджети по чл. 13, ал. 2 и ал. 3 на Закона за публичните финанси

# Социално и здравно-осигурителни фондове

* + **Държавно обществено осигуряване**

Общата сума на **приходите и помощите** по бюджета на Държавното обществено осигуряване (ДОО) за 2017 г. възлиза на 6 023,0 млн. лв., което представлява 106,6 % спрямо заложените в Закона за бюджета на държавното обществено осигуряване за 2017 г. (ЗБДОО) 5 652,0 млн. лева. Най-голям е делът на приходите от осигурителни вноски (98,2 % от общите приходи), които за отчетния период са в размер на 5 914,0 млн. лв., 105,3 % спрямо заложените в ЗБДОО за 2017 година. Съпоставени с 2016 г. приходите по бюджета на ДОО нарастват със 784,9 млн. лв. (15,0 %). Върху състоянието на приходите през 2017 г. оказват влияние следните основни фактори:

* увеличение на размера на осигурителната вноска за фонд „Пенсии” с един процентен пункт от 1 януари 2017 г. – на 18,8 на сто за родените преди 1 януари 1960 г. и на 13,8 на сто за лицата родени след 31 декември 1959 г.;
* увеличение на размера на осигурителната вноска за фонд „Пенсии за лицата по чл. 69“ с 20 процентни пункта – на 60,8 на сто за родените преди 1 януари 1960 г., и на 55,8 на сто за лицата родени след 31 декември 1959 г.;
* нарастване на минималните осигурителни прагове по основните икономически дейности и групи професии средно с 2,6 % за 2017 г. в сравнение с 2016 г. Най-ниският минимален осигурителен доход е 460 лв. - размерът на минималната работна заплата от началото на 2017 г.

Отчетените неданъчни приходи за 2017 г. по бюджета на ДОО възлизат на 109,0 млн.  лв., в т.ч. 75,8 млн. лв. постъпили средства от прехвърлени (възстановени) акумулирани средства от осигурителни вноски за лицата, решили да променят осигуряването си.

Размерът на извършените **разходи** за 2017 г. по бюджета на ДОО е 10 558,6 млн. лв., което представлява 101,8 % спрямо предвидените в ЗБДОО за 2017 г. средства. Спрямо миналата година разходите по бюджета на ДОО нарастват с 370,6 млн. лв. (3,6 %) . От структурна гледна точка с най-голям относителен дял в общите разходи са разходите за пенсии и обезщетенията и помощите изплащани на основание Кодекса за социално осигуряване – общо 10 481,1 млн. лв., или 99,3 % от общия размер на разходите за годината. Отчетените разходи за **пенсии** по бюджета на ДОО за 2017 г. възлизат на 9 007,2 млн. лв., което е с 300,8 млн. лв. повече спрямо 2016 г. Отчетените разходи за **краткосрочни обезщетения и помощи по КСО** са в размер на 1 473,9 млн. лева. Спрямо миналата година изплатените обезщетения по КСО са с 92,6 млн. лв. (6,7 %) повече.

* + **Национална здравноосигурителна каса**

Общият размер на събраните **приходи** по бюджета на НЗОК за 2017 г. възлиза на 2 423,4 млн. лв., което представлява 105,6 % спрямо предвидените със Закона за бюджета на НЗОК (ЗБНЗОК) за 2017 г. – 2 294,7 млн. лева. Постъпленията от здравноосигурителни вноски са в размер на 2 404,2 млн. лв., което представлява 105,5 % изпълнение на утвърдените със ЗБНЗОК за 2017 г. средства в размер на 2 279,7 млн. лева. Събраните неданъчни приходи за 2017 г. са 19,2 млн. лв., 128,0 % спрямо заложените в ЗБНЗОК за 2017 г., като основната част от тях са от глоби и санкции.

Полученият трансфер от МЗ за финансиране на разходите за лекарствени продукти – ваксини и дейности по прилагането им за здравните дейности по чл. 82, ал. 2, т. 3 от Закона за здравето (ЗЗ); за дейности за здравнонеосигурени лица, включващи: комплексно диспансерно (амбулаторно) наблюдение при пациенти с кожно-венерически и психиатрични заболявания; интензивно лечение; дейности по чл. 82, ал. 1, т. 2 от ЗЗ и за сумите по чл. 37, ал. 6 от Закона за здравното осигуряване е в размер на 24,1 млн. лв., при заложени в ЗБНЗОК за 2017 г. средства в размер на 24,0 млн. лв.

Отчетените разходи за 2017 г. са в размер на 3 484,9 млн. лв. и представляват 101,0 % спрямо предвидените в ЗБНЗОК за 2017 г. 3 448,8 млн. лева. Най-голям относителен дял (98,0 %) заемат здравноосигурителните плащания, които възлизат на 3 415,1 млн. лева. В отделните направления на здравноосигурителни плащания, изпълнението на бюджета по предварителни данни за 2017 г. е следното:

* ***Първична извънболнична медицинска помощ*** *–* 198,9 млн. лева;
* ***Специализирана извънболнична медицинска помощ*** – 218,0 млн. лева;
* ***Дентална помощ –*** 159,8 млн. лева;
* ***Медико-диагностична дейност –*** 78,8 млн. лева;
* ***Лекарствени продукти, медицински изделия и диетични храни за домашно лечение на територията на страната и за лекарствени продукти за лечение на злокачествени заболявания в условията на болнична медицинска помощ*** – 979,2 млн. лв., в т.ч.
* за лекарствени продукти, медицински изделия и диетични храни за домашно лечение на територията на страната – 697,7 млн. лв.;
* за лекарствени продукти за лечение на злокачествени заболявания в условията на болнична медицинска помощ – 281,5 млн. лева.
* ***Медицински изделия, прилагани в болничната медицинска помощ –*** 94,7 млн. лева;
* ***Болнична медицинска помощ –*** 1 624,7 млн. лева.
* ***Други здравноосигурителни плащания –*** 60,9 млн. лева.

Като здравноосигурителни плащания следва да се третират и преведените 82,4 млн.  лв. трансфери по договори за извършване на медицински услуги към първостепенни разпоредители с бюджет, в структурата на които има лечебни заведения по чл. 5 от Закона за лечебните заведения. Реално усвоените средства за болнична помощ, вкл. трансферите възлизат на 3 497,5 млн. лева.

За 2017 г. са отчетени плащания в размер на 23,6 млн. лв. от предоставения трансфер от Министерството на здравеопазването за дейности за здравнонеосигурени лица, лекарствени продукти и за потребителска такса.

По бюджета на НЗОК за 2017 година са утвърдени 45,4 млн. лв. за административни разходи на институцията, които включват разходите за персонал и за текуща издръжка. За годината са отчетени 43,3 млн. лв., което представлява 95,4 % от годишния разчет. Усвоените средства за административни разходи заемат 1,2 на сто в структурата на общите разходи за отчетния период.

# Общински бюджети

* **Приходи**

Собствените приходи по бюджетите на общините за 2017 г. са в размер на 2 221,1 млн. лв., което представлява 105,4 % спрямо разчетените към ЗДБРБ за 2017 г. постъпления в размер на 2 106,5 млн. лева. Съпоставени с 2016 г. приходите нарастват с 4,1 % (88,0 млн. лв.). *Данъчните приходи* по общинските бюджети са в размер на 925,0 млн. лв. или 105,1 % спрямо годишните разчети към ЗДБРБ за 2017 г. и нарастват с 5,7 % (49,5 млн. лв.) спрямо предходната година. От *имуществени данъци по Закона за местните данъци и такси* в местните бюджети през 2017 г. са постъпили общо 903,0 млн. лв., което представлява 104,9 % спрямо годишния разчет, при 858,7 млн. лв. за 2016 г. С най-значителен дял в приходите от имуществени данъци е данъкът върху недвижимите имоти – 35,7 %, следват данъка върху превозните средства – 32,4 %, данъка върху придобиване на имущество по дарения и възмезден начин – 29,5 % и туристически данък – 2,3 %. През 2017 г. по бюджетите на общините са постъпили 21,9 млн. лв. от *патентен данък* (113,5 % спрямо годишния разчет).

Общият размер на *неданъчните приходи* по местните бюджети за 2017 г. е 1 267,8 млн. лв. или 104,8 % спрямо планираните, което е с 3,0 % (36,3 млн. лв.) повече спрямо предходната година. Най-голям относителен дял заемат приходите от общински такси, които възлизат на 782,2 млн. лв. (100,5 % спрямо разчетените за годината), следват приходите и доходите от собственост – 274,9 млн. лв. (105,2 % спрямо разчетените за 2017 г.), постъпленията от продажба на нефинансови активи – 143,5 млн. лв. (141,8 % от разчета за годината), постъпленията от глоби, санкции и наказателни лихви – 70,8 млн. лв. (104,4 % спрямо разчета за 2017 г. и приходите от концесии – 46,6 млн. лв. (108,0 % спрямо планираните).

През отчетния период по общинските бюджети са постъпили 28,3 млн. лв. приходи от *помощи*, което е 173,2 % спрямо разчетените за годината 16,3 млн. лева.

* **Разходи**

За 2017 г. общините са отчели общо разходи в размер на 5 512,1 млн. лв., които представляват 112,6 % спрямо разчетите към ЗДБРБ за 2017 г. Текущите разходи възлизат на 4 835,7 млн. лв. или 117,3 % спрямо годишния разчет. Разходите за персонал (заплати и възнаграждения, други възнаграждения и плащания за персонала и осигурителни вноски) са в размер на 2 707,5 млн. лв. и заемат най-голям относителен дял в текущите разходи на общините – 56,0 %. Разходите за издръжка (вкл. разходи за членски внос и участие в нетърговски организации и дейности, платени данъци, такси и административни санкции) са в размер на 1 742,2 млн. лв., 118,4 % спрямо годишния разчет. Разходите за субсидии са в размер на 172,9 млн. лева. Тук се отчитат предоставените от общините субсидии за вътрешноградски и междуселищни превози на транспортните фирми и дружества, които се планират в централния бюджет. Текущите трансфери, обезщетения и помощи за домакинствата са в размер на 162,6 млн. лв., което е 154,6 % спрямо разчетите към ЗДБРБ за 2017 г.

Разходите за лихви възлизат на 36,7 млн. лв., 108,5 % спрямо разчета за 2017 година.

Капиталовите разходи са в размер на 676,4 млн. лв. или 87,3 % спрямо разчетите към ЗДБРБ за 2017 година.

Общият размер на отчетените разходи за дофинансиране на делегираните от държавата дейности с местни приходи е 175,6 млн. лв., от които 156,2 млн. лв. текущи разходи и 19,4 млн. лв. капиталови разходи.

* **Финансиране**

Към 31.12.2017 г. *получените* *външни заеми* са в размер на 28,2 млн. лв., като средствата са за изпълнение на големи инвестиционни проекти в три общини. *Изплатените* *главници по външни заеми* за 2017 г. са в размер на 26,5 млн. лева.

Получените по бюджетите на общините към 31.12.2017 г. заеми от банки в страната са в размер на 78,0 млн. лв., а погашенията към същите са 67,9 млн. лева. От други лица в страната общините са получили заеми в размер на 51,5 млн. лв. (основно от „ФЛАГ“ ЕАД), а направените погашения са 45,6 млн. лв. (в т.ч. 43,4 млн. лв. към „ФЛАГ“ ЕАД). Със заемите от фонда се финансира изпълнението на европейски проекти, като една част от тях се ползват за финансиране на допустимите разходи, които след това се възстановяват от управляващите органи, а другата част на заемите от ФЛАГ са свързани с финансиране на собственото участие на общините в проектите. Други кредитори от тази група са Фонд „Енергийна ефективност“, с който общините сключват договори за заеми с цел финансиране на проекти за саниране на сгради, общинска собственост и въвеждане на мерки за енергийна ефективност, „Регионален фонд за градско развитие“ АД за реализиране на инвестиционни обекти и др.

Към 31.12.2017 г. са емитирани общински ценни книжа в размер на 18,0 млн. лв., а погашенията по тях са в размер на 18,4 млн. лева.

Постъпилите средства от приватизация на дялове, акции и участия в общинските бюджети през периода са в размер на 2,5 млн. лева.

Общините приключиха 2017 г. с бюджетни наличности (по банкови сметки и в каса) в размер на 836,3 млн. лева. От общият размер на наличностите 612,4 млн. лв. (73,2 %) са в местните дейности, а останалите 223,9 млн. лв. (26,8 %) са в делегираните от държавата дейности.

# Бюджети на Българската национална телевизия (БНТ), Българското национално радио (БНР) и Българската телеграфна агенция (БТА)

**Приходите на БНТ** **за 2017** г. са в размер на 3,5 млн. лв. при планирани за годината 7,5 млн. лв. или за отчетния период са постъпили 46,4 % от планираните за годината.

Спрямо 2016 г. неданъчните приходи са с 3,7 млн. лв. по-малко или спад от 51,6 % в резултат от отчетени по-ниски постъпления от реклама, спонсорски и технически услуги, както и изплатен ДДС на НАП за предходната година във връзка с издаден ревизионен акт в размер на 1,6 млн. лева.

Отчетените неданъчни приходи са постъпления от продажби на услуги, стоки и продукция (реклама, спонсорство, технически услуги, почивно дело, продажба на програми) и наеми на имущество.

Отчетените **разходи на БНТ за 2017** г. са в размер на 88,3 млн. лв. или 120,9 % от годишния разчет по ЗДБРБ за 2017 г. За периода са отчетени 69,5 млн. лв. текущи разходи и 18,8 млн. лв. капиталови разходи. За отчетния период средствата са усвоени за реализирането на основните цели и дейности на БНТ по подготовката, създаването и разпространението на телевизионни програми съгласно разпоредбите на Закона за радиото и телевизията. В разпределението на разходите по бюджета на обществената медия е включен преходния остатък за 2016 г. /съгл. чл. 70, ал. 6 от ЗРТ/ в размер на 2,8 млн. лева.

По бюджета на БНТ, в частта на **финансирането** са отчетени погашения по търговски кредит в размер на 15,2 млн. лв. /погашения на задължения по договори от предходната година за такси за разпространение на програмите на БНТ, придобиване на права за излъчване на европейски и световни първенства и за придобиване на машини и съоръжения/ и 9,3 млн. лв. задължения по търговски кредит /такси за разпространение на програмите на БНТ и възнаграждения за авторски и сродни права на колективни сдружения /.

Общо утвърдените ***бюджетни взаимоотношения на БНТ с централния бюджет*** за 2017 г. са в размер на 90,6 млн. лв., в т.ч.: 65,3 млн. лв. съгласно чл. 49, т. 2 от ЗДБРБ за 2017 г. и одобрени допълнителни трансфери общо в размер на 25,3 млн. лв. (5,0 млн. лв. за заплащане на електронни съобщителни услуги за разпространение на телевизионните програми чрез наземно цифрово радиоразпръскване съгл. ПМС № 25 от 2017 г.; 0,5 млн. лв. за разходи по подготовката и произвеждането на избори за народни представители на 26.03.2017 г. съгл. ПМС № 31 от 2017 г.; 5,6 млн. лв. за закупуване на техника за разпространяване на картина и звук от събитията по време на Българското председателство на Съвета на ЕС през 2018 г. съгл. ПМС № 67 от 2017 г., 0,02 млн. лв. за реализиране на поредица от инициативи под мотото „Левски в моя роден град“ съгл. ПМС № 74 от 2017 г. и 14,2 млн. лв. за разплащане на задължения по договори за предоставяне на електронни съобщителни услуги за разпространение на телевизионни програми чрез наземно цифрово радиоразпръскване съгл. ПМС № 309 от 2017 г.). За отчетния период е усвоена сума в размер на 90,6 млн. лв. или 100,0 % от размера на утвърдените бюджетни взаимоотношения на БНТ с централния бюджет.

**Приходите по бюджета на БНР** за 2017 г. са в размер на 1,7 млн. лв., което представлява 82,5 % от планираните за годината 2,1 млн. лв. Отчетените приходи са постъпления от продажби на услуги, стоки и продукция /реклама, спонсорски съобщения, технически услуги, съвместни проекти, приходи от концертна дейност и др./, наеми на имущество и др.

Изпълнението на **разходите по бюджета на БНР** възлиза на 45,4 млн. лв. или 101,8 % от предвидените в ЗДБРБ за 2017 г. За периода са отчетени 41,6 млн. лв. текущи разходи и 3,9 млн. лв. капиталови разходи. Средствата са усвоени за реализирането на основните цели и дейности на БНР по подготовката, създаването и разпространението на национални и регионални радиопрограми, съгласно разпоредбите на Закона за радиото и телевизията. В разпределението на разходите по бюджета на БНР е включен и преходния остатък за 2016 г. (съгл. чл. 70, ал. 6 от Закона за радиото и телевизията) в размер на 3,2 млн. лева.

Общо утвърдените ***бюджетни взаимоотношения на БНР с централния бюджет*** за 2017 г. са в размер на 42,4 млн. лв.в т.ч.: 42,2 млн. лв. съгласно чл. 49, т. 1 от ЗДБРБ за 2017 г. и 0,2 млн. лв. одобрен допълнителен трансфер съгласно ПМС № 31 от 2017 г. за разходи по подготовката и произвеждането на избори за народни представители на 26.03.2017 г. За 2017 г. отчетените трансфери от държавния бюджет са в размер на 42,4 млн. лв. (100,0 % от размера на утвърдените бюджетни взаимоотношения).

**Приходите на БТА** за 2017 г. са 1,7 млн. лв. или 98,7 % от предвидените за годината, като това са основно постъпления от продажба на информационни продукти и услуги.

**Отчетените разходи на БТА** за периода са 6,8 млн. лв., което е 104,5 % от годишния разчет по ЗДБРБ за 2017 г., в т.ч. разходи за персонал – 4,9 млн. лв. и разходи за издръжка – 1,4 млн. лв. Общо утвърдените ***бюджетни взаимоотношения на БТА с централния бюджет*** за 2017 г. са в размер на 4,8 млн. лв. съгласно чл. 49, т. 3 от ЗДБРБ за 2017 г. и 0,7 млн. лв. одобрени допълнителни трансфери съгласно ПМС № 31 и ПМС № 33 от 2017 г. за разходи по подготовката и произвеждането на избори за народни представители на 26.03.2017 г. и ПМС № 45 от 2017 г. за изграждане на Национален мултимедиен информационен център. За отчетния период е усвоена сума в размер на 5,5 млн. лв. или 100,0 % от размера на утвърдените бюджетни взаимоотношения на БТА с централния бюджет.

Министерство на финансите, февруари 2018 г.

1. Показателят е изчислен като отношение между БВП по цени от 2010 г. и броя на заетите лица (СНС). [↑](#footnote-ref-2)
2. Показателят е изчислен като отношение между Компенсацията на един нает и БВП на един зает (СНС). [↑](#footnote-ref-3)
3. Изчисляван по Наредба № 11 на БНБ. [↑](#footnote-ref-4)
4. Обхваща държавния бюджет и бюджетите на общините, социалноосигурителните фондове, ДВУ, БАН, БНР, БНТ, БТА, бюджетите по чл.14, ал.4 от ЗПФ, както и сметките за средства от ЕС и сметките за чужди средства на бюджетните организации. Данните за 2017 г. са на база месечни отчети, а тези за 2016 г. - на база тримесечни отчети на ПРБ. [↑](#footnote-ref-5)
5. Поради извършено закръгление в млн. лв., някои сумарни позиции в Таблица №1, Таблица №2 и в текста не се изчерпват от съставните им числа. [↑](#footnote-ref-6)
6. Обхватът на показателя фискален резерв е в съответствие с §1, т. 41 от Допълнителните разпоредби на Закона за публичните финанси. [↑](#footnote-ref-7)
7. Държавният бюджет включва централен бюджет, бюджетите на НС, съдебната власт, министерствата и ведомствата. [↑](#footnote-ref-8)
8. В позицията "Резерв за непредвидени и неотложни разходи" се посочват само данните по разчет. Разходите по отчет се отразяват по съответните разходни позиции, към които се отнасят извършените разходи. [↑](#footnote-ref-9)